b"\n_START_ARTICLE_\nMerc\xc3\xa8 Canela i Garayoa\n_START_SECTION_\nBiografia\n_START_PARAGRAPH_\nEstudi\xc3\xa0 arqueologia a la Universitat Aut\xc3\xb2noma de Barcelona. Tot i la seva formaci\xc3\xb3, comen\xc3\xa7a a treballar com a bibliotec\xc3\xa0ria a la mateixa universitat i el 1986 es trasllada a Brussel\xc2\xb7les, on treballa durant set anys com a documentalista al si de la Comunitat Europea._NEWLINE_De molt jove comen\xc3\xa7a a escriure i es declara fonamentalment escriptora. L'any 1976 l'editorial La Galera li publica una primera narraci\xc3\xb3 per a joves De qui \xc3\xa9s el bosc?, i el mateix any guanya el Premi Josep M. Folch i Torres amb l'obra L'escarabat verd. Ha escrit i publicat nombroses obres de literatura infantil i juvenil, sobretot novel\xc2\xb7les, amb una diversitat de g\xc3\xa8neres i una tem\xc3\xa0tica variada: fantasia, realisme, realisme m\xc3\xa0gic, humor, aventura, intriga..., algunes de les quals han estat guardonades. El 1984 va formar part de la Llista d'Honor de l'IBBY per Asper\xc3\xba, joglar embruixat. _NEWLINE_T\xc3\xa9 una important producci\xc3\xb3 com a traductora al catal\xc3\xa0 d'obres de l'alemany, el castell\xc3\xa0, el franc\xc3\xa8s i l'itali\xc3\xa0. Tamb\xc3\xa9 t\xc3\xa9 publicada una obra: Un passeig pel Poble Espanyol (Beta, Barcelona, 1998), que explica la hist\xc3\xb2ria del Poble Espanyol de Montju\xc3\xafc a Barcelona._NEWLINE_El 1980 entra a formar part del Consell de Redacci\xc3\xb3 de la revista Cavall Fort i n'\xc3\xa9s directora des de 1998. Tamb\xc3\xa9 \xc3\xa9s directora de la revista El Tatano."